PIÈCES A L’APPUI. 
Voyant que mes souspirs , ma foy, mon amitié, 
N’avoient pas eu pouvoir d’esmouvoir à pitié 
Ton obstiné courage, 
Je pensois les tourmens qu’Amour me fait souffrir, 
M’esloingnant, adoucir , et du tout m’affranchir 
De son cruel servage. 
Mais, ores, ie cognois que c’est trop vainement 
Que je veux alléger par ung esloingnement 
Mon amoureuz martire ; 
Plus ie veux mes tourmens par l’absence guarir, 
Plus croistre ie les sens ; et plus ie veux fuir, 
Plus ma douleur s’empire. 
Voyez, madame, hélas ! si ie dois espérer 
De iamais chose voir qui puisse contenter 
Mon ame désolée ; 
Si ie suis près de vous, ie n’ay que déconfort ; 
Si i’esloingne vos yeux, ie sens par leur effort 
Ma peine redoublée. 
Quand ie pense aux plaisirs qui ie soulois avoir, 
Du temps que ie vivois franc de crainte et d’espoir 
Et d’amoureuse envie; 
• Las ! quand ie pense aux jours remplis de triste esmoy , 
Que i’ay passés, depuis que mon ame à la loy 
D’Amour s’est asservie ; 
Je regrette, en pleurant, ma perdu’ liberté ; 
Je despite le iour que i’ay tant de beauté 
Veu dans vos yeulx reluire ; 
Je maudy le destin qui m’a faict vous choisir; 
Pour , depuis, tant d’ennuis , tant de tourments souffrir 
Qu’ils ne se peuvent dire. 
S’il advient quelquefois que i’ay quelque plaisir , 
C’est, hclas! quand la mort, pour mes peines finir, 
Las de vivre, i’appelle ; 
Je la prie instamment de m’oster du danger; 
Sans cesse ie requiers de ma vie abréger 
Et ma douleur cruelle. 
